20 Apr. 13:08:26
15 kry behandeling, 11 strukture in brand beskadig
Nege inwoners is met asemhalingsprobleme weens rookinaseming na die hospitaal geneem ná die brand op Tafelberg wat sedert Sondagoggend woed, sê die Kaapstad-metro in 'n verklaring.
Daarbenewens is ses brandbestryders behandel vir beserings wat hulle opgedoen het gedurende die meedoënlose stryd teen die vlamme.
Die metro se jongste inligting dui aan 11 strukture is die afgelope drie dae beskadig of vernietig.
Dit sluit in: twee huise in die Rosebank-omgewing, ses onderwysgeboue op die kampus van die Universiteit van Kaapstad (UK), twee erfenisgeboue, waaronder Mostert se Meul en die Jagger-biblioteek van die UK, en een restaurant by die Rhodes-gedenkteken.
Intussen is die brand grotendeels onder beheer.
Die wind het oornag aansienlik bedaar en helikopters het die vuurlyne sedert die vroeë oggendure met water gespuit.
Anton Bredell, minister van plaaslike regering, omgewingsake en ontwikkelingsbeplanning in die Wes-Kaap, sê die gevaar is nog nie heeltemal verby nie.
"Ons eerste prioriteit is dat al die vuurlyne heeltemal geblus moet word. Brandbestryders sal die betrokke gebiede oor die volgende paar dae aanhou monitor totdat ons honderd persent seker is dat die vuur dood is."
Hy sê daar sal ook skadebepalings gedoen word en sodra die brand geblus is, sal die ondersoek na die oorsaak van die brand gedoen word.
20 Apr. 12:42:20
Gift of the Givers gryp in om maaltye te voorsien
Gift of the Givers het Dinsdag gesê hulle maak goeie vordering daarmee om 4 000 studente van die Universiteit van Kaapstad (UK) drie keer per dag van maaltye te voorsien.
Imtiaz Sooliman van Gift of the Givers sê 160 brandbestryders word ook daagliks van maaltye voorsien en die studente wie se onderskeie koshuise ontruim is, ontvang ook pakkies met produkte vir hul persoonlike higiëne.
Die Kaapse Skiereiland-Universiteit vir Tegnologie (KSUT) het gevra vir maaltye vir 290 studente wie se koshuis as 'n voorsorgmaatreëls ontruim is, het Sooliman bevestig.
"Die UK-raad het bystand gevra vir ses tot sewe dae. Gegewe die omstandighede tans, dink ons dit sal nog langer duur."
?? Captured: Breakfast preparations are underway for #UCT students. ???#MakeADifference #ForTheGreaterGood #DisasterResponse #Coronavirus #COVID19inSA #SaveSouthAfrica #StayHome #SaveLives #StaySafeSouthAfrica #CapeTownFires #UCTFire pic.twitter.com/aldkdTr8iN
20 Apr. 12:31:06
Frederick Mhangazo (35), 'n Tanzaniese burger, bly in aanhouding nadat hy Dinsdagoggend in die landdroshof in Kaapstad verskyn het op aanklagte van brandstigting.
Mhangazo word daarvan beskuldig dat hy 'n oop vuur gemaak het in dieselfde omgewing as die beginpunt van die wegholbrand wat die Kaap sedert Sondag teister.
Hy is omstreeks 20:10 in Philip Kgosana-rylaan deur 'n wetstoepasser van die stad aangekeer nadat 'n lid van die plaaslike buurtwag gesien het hoe drie mense 'n vuur op die berg maak, waarna die owerhede ingelig is.
Twee van die drie mense het daarin geslaag om die owerhede te ontduik.
Die saak teen Mhangazo is tot 28 April uitgestel.
Hy bly in aanhouding tot sy volgende verskyning.
Niemand anders is nog in hegtenis geneem nie.
20 Apr. 11:53:02
Inwoners kan terugkeer ná ontruiming
Inwoners van Kaapstad wat sedert Sondag hul huise moes ontruim weens die dreigende wegholbrand op Tafelberg, kon deur die loop van die nag na hul huise terugkeer.
Intussen is die Kaapstad-metro se sentrum vir rampbestuur besig met gesamentlike skadebepalings ten einde met herstelwerk aan die paaie en ander infrastruktuur te begin.
"Die vasteafvalbestuurseenheid is geaktiveer om die vullis te verwyder," lui 'n verklaring van die metro.
"Die elektrisiteitsafdeling het vasgestel dat daar geen groot skade aan die mediumspanning-infrastruktuur is nie, maar kragdrade na geboue is egter beskadig."
Intussen neem die omgewingsgesondheidsdiens deurlopende watermonsters by die Molteno-reservoir om te verseker dat as van die brand nie die watergehalte beïnvloed nie.
"Die rampbestuureenheid wil die gemeenskapspolisiëringsforums (GPF) bedank vir hul hulp met die ontruiming. Dit is duidelik dat die samewerking tussen almal 'n groot impak het."
Inwoners van Vredehoek moes in die vroeë oggendure van Maandag hul huis ontruim. Foto: Gallo Images
20 Apr. 11:46:16
20 Apr. 11:45:59
20 Apr. 11:45:47
20 Apr. 11:45:38
20 Apr. 11:37:06
Helikopters ingespan om laaste vlamme te blus
Helikopters wat help om die laaste vlamme van die brand te blus is bo Tafelberg gesien.
Weens die sterk wind wat Maandag gewaai het, kon helikopters nie gebruik word nie, maar is tans ontplooi om water op die vuur te gooi.